เพิ่มซอฟต์โลนอีก5หมื่นล.คาด1เดือนหมด
ออมสิน คาดซอฟต์โลนระยะที่สองอีก 5 หมื่นล้าน หมดภายใน 1 เดือน
12 ม.ค. 2559

ออมสิน คาดซอฟต์โลนระยะที่สองอีก 5 หมื่นล้าน หมดภายใน 1 เดือน
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารออมสินได้ลงนามร่วมกับสถาบันการเงินทั้ง 19 แห่ง เพื่อปล่อยสินเชื่อในโครงการสินเชื่อดอกเบี้ยต่ำ (ซอฟต์โลน) ระยะที่ 2 ที่ขยายวงเงินเพิ่มอีก 5 หมื่นล้านบาท เพื่อเป็นเงินทุนหมุนเวียนให้แก่ผู้ประกอบการเอสเอ็มอี หลังจากในระยะแรกวงเงิน 1 แสนล้านบาท ปล่อยกู้เต็มวงเงินแล้ว โดยมีผู้ประกอบการเข้าร่วมโครงการทั้งสิ้น 1.17 หมื่นราย แต่ยังมีผู้ประกอบการขอสินเชื่อค้างท่ออยู่อีก 2-3 หมื่นล้านบาท โดยคาดว่าในระยะที่ 2 จะสามารถปล่อยกู้ได้หมดภายใน 1 เดือนหลังจากนี้ และจะมีเข้าร่วมโครงการมากกว่า 5,000 ราย
สำหรับโครงการซอฟต์โลนระยะที่ 2 มีเงื่อนไขที่แตกต่างจากโครงการระยะแรก โดยได้ขอความร่วมมือธนาคารสมาชิกให้จำกัดวงเงินสินเชื่อต่อรายไว้ไม่เกิน 10 ล้านบาท จากโครงการแรกกำหนดไว้ไม่เกิน 50 ล้านบาท และให้แบ่งกระจาย สินเชื่อไปสู่รายเล็กและในต่างจังหวัดมากขึ้น ซึ่งหากมีการปล่อยกู้เฉลี่ย 5 ล้านบาท/ราย จะทำให้มีผู้ประกอบการเข้าร่วมถึง 1 หมื่นราย ส่วนอัตราดอกเบี้ยยังเหมือนโครงการแรกคือ ธนาคารออมสินปล่อยกู้ให้สถาบันการเงิน 19 แห่งในอัตรา 0.01% และสถาบันการเงินไปปล่อยต่อให้ผู้ประกอบการเอสเอ็มอีในอัตรา 4%
"จากสัดส่วนที่ปล่อยกู้ซอฟต์โลนในระยะแรก ซึ่งมีการปล่อยให้เอสเอ็มอีที่อยู่ใน กทม. 60-70% ต่างจังหวัด 30% และเมื่อปรับเงื่อนไขปล่อยกู้ไม่เกิน 10% จะทำให้กระจายลงสู่รายเล็กมากขึ้น และจะประชุมเพื่อขอความร่วมมือกับสมาคมธนาคารไทยให้นโยบายกับสถาบันการเงินเน้นปล่อยสินเชื่อซอฟต์โลนให้กับผู้ประกอบการเอสเอ็มอีในต่างจังหวัดมากขึ้น เพื่อกระจายลงสู่ฐานราก กระตุ้นเศรษฐกิจในส่วนนี้ต่อไป" นายชาติชาย กล่าว
นายชาติชาย กล่าวว่า ในวันที่ 14 ม.ค.นี้ ธนาคารออมสินจะลงนามกับตลาดหลักทรัพย์แห่งประเทศไทย (ตลท.) ในการร่วมทุนในกองทุนร่วมลงทุน เอสเอ็มอี หรือเวนเจอร์แคปปิตอล วงเงิน 100 ล้านบาท ประเดิมวงเงินในกองแรก 500 ล้านบาท จากวงเงินในส่วนของธนาคารออมสินจำนวน 2,000 ล้านบาท โดยจะเน้นกลุ่มเอสเอ็มอีที่มีศักยภาพ และเป็นกลุ่มระยะเริ่มต้น หรือสตาร์ทอัพ เพื่อส่งเสริมให้เกิดนวัตกรรมใหม่ หาผู้ประกอบการรุ่นใหม่
สำหรับกองทุนเวนเจอร์แคปปิตอลจะมีวงเงินรวม 6,000 ล้านบาท เป็นการร่วมมือกันของ 3 ธนาคารรัฐ แบ่งเป็นแห่งละ 2,000 ล้านบาท โดยเบื้องต้นจะแบ่งเป็นกองละ 500 ล้านบาท